# Carles de Borbó (comte de Montemolín)

### De Viquipèdia

Carles de Borbó, pretendent carlí i comte de Montemolín.

Carles de Borbó, comte de Montemolín (Madrid 1818 - Brunse (Estíria) 1861). Pretendent carlí al tron d'Espanya des de l'any 1845 amb el nom de Carles VI.

Nascut el dia 31 de gener de 1818 al Palau Reial de Madrid. Fill de l'infant Carles Maria Isidre de Borbó i de la infanta Maria Francesca de Portugal; era nét per via paterna del rei Carles IV d'Espanya i de la princesa Maria Lluïsa de Borbó-Parma i per via materna del rei Joan VI de Portugal i de la infanta Carlota Joaquima d'Espanya.

Educat a la Cort de Madrid, l'any 1832 marxà a l'exili junt amb el seu pare, el pretendent carlí, i la seva mare, com a conseqüència del no reconeixement d'Isabel II d'Espanya com a princesa hereva al tron espanyol.

Jaume Balmes defensà al llarg de la dècada de 1840 la unió entre el comte de Montemolín i la reina Isabel II d'Espanya. Malgrat tot, diferències protocolàries sobre la posició del comte evitaren el casament i de passada la resolució definitiva del contenciós carlí.

El dia 10 de juliol de 1850 es casà al Palau de Caserta amb la princesa Maria Carolina de Borbó-Dues Sicílies, filla del rei Francesc I de les Dues Sicílies i de la infanta Maria Isabel d'Espanya. La parella no tingué fills.

Durant els seus anys de rei pretendent tingué lloc la mal anomenada Segona Guerra Carlina i propicià una revolta des de Sant Carles de la Ràpita.

Com a conseqüència del fracàs de la revolta de la Ràpita fou fet presoner i condemnat a presó tot i que es beneficià d'un indult personal de la Reina. Malgrat tot, l'indult estava condicionat a una renúncia formal als seus drets al tron espanyol, produïda el dia 23 d'abril de 1860 a Tortosa.

Davant de la seva renúncia, fou el seu germà Joan de Borbó qui encapçalà la branca carlista. Aquestes pretensions no agradaren al comte de Montemolín que declarà la seva renúnica no vàlida i recuperà el poder del carlisme fins a la seva mort ocorreguda a Àustria un any després.

Precedit per: Carles V | Pretendent carlí al tron d'espanya Carles VI 1845–1860-1861 | Succeït per: Joan III

Obtingut de "http://ca.wikipedia.org../../../c/a/r/Carles_de_Borb%C3%B3_%28comte_de_Montemol%C3%ADn%29_20bf.html"

Categoria: Infants d'Espanya

##### Views

- Article
- Discussió
- Revisió actual

##### Cerca

##### En altres llengües

- Deutsch
- English
- Español
- Français
- Galego
- Nederlands
- Polski